Kommer oor ‘naweekpas’ vir ANC-vieringeOPVOLG: Die Gautengse Drankraad het intussen van sy plan, om handelstye vir drank tydens die komende naweek se ANC-vieringe te verleng, afgesien. Lees meer hier. Argieffoto Die Gautengse Drankraad het ŉ sogenaamde “naweekpas” aangekondig vir drankverkope in die provinsie ter wille van die ANC se 105de verjaardagviering. Die ANC hou die naweek sy jaarlikse verjaardagviering en Sondag sy 8 Januarie-saamtrek in Orlando, Soweto. Lebogang Maile, LUR vir ekonomiese ontwikkeling, landbou, omgewingsake en landelike ontwikkeling in Gauteng, het die drankraad se aankondiging, dat sy reëls oor drankverkope die naweek verslap sal word, verwelkom. Duisende mense sal na verwagting na Gauteng reis om die vieringe mee te maak. Maile het in ŉ verklaring gesê die geleentheid sal na verwagting positief tot die provinsiale ekonomie bydra, veral op die gebied van toerisme en gasvryheid. Maile het gesê hy het met die drankraad vergader en is tevrede dat daar die wetlike ruimte is om die handelstye tydelik te verslap. Hy het gesê die “naweekpas” sal egter net toegeken word aan verdienstelike drankverkopers. Kroeë en restaurante sal moet opdok om hul handelstye vir die naweek te verleng en niemand sal toegelaat word om na ŉ sekere tyd drank te verkoop nie. Die “naweekpas” gaan ook met sekere voorwaardes gepaard, naamlik ŉ onderneming dat geen vuurwapens op die perseel toegelaat sal word nie; geen buitensporige geraasvlakke nie en dat daar met die toepaslike wetstoepassingsagentskappe saamgewerk sal word. Die Automobiel Assosiasie (AA) het reeds sy kommer oor die besluit uitgespreek. Volgens die AA is die regering bewus daarvan dat dronkbestuur en voetgangers onder die invloed van alkohol ŉ groot bydraende faktor is tot die feestyd se dodetal. Die AA meen verlengde handelsure kan die probleem van dronkbestuur vererger.